SL Uradni list Evropske unije L 280/2

UREDBA KOMISIJE (EU) 2015/1910

z dne 21. oktobra 2015

o spremembi prilog III in V k Uredbi (ES) št. 396/2005 Evropskega parlamenta in Sveta glede mejnih vrednosti ostankov za guazatin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1), in zlasti člena 14(1)(a), člena 18(1)(b) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za guazatin so bile določene v delu A Priloge III k Uredbi (ES) št. 396/2005.

(2) Za guazatin je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Vse obstoječe registracije fitofarmacevtskih sredstev, ki vsebujejo aktivno snov guazatin, so bile preklicane. Uvozne tolerance na ravni Unije niso bile sporočene in MRL iz Codexa niso bile na voljo. Zaradi pomanjkanja informacij o posebnih dobrih kmetijskih praksah, ki bi se lahko uporabile pri oceni tveganja za potrošnike, je Agencija ugotovila, da vrednost 0,05 mg/kg zagotavlja zadovoljivo raven varstva evropskih potrošnikov. Zato je te MRL primerno določiti v višini specifične meje določanja. Primerno je tudi spremeniti opredelitev ostankov.

(3) Poleg tega je Belgija navedla, da bi obstoječe MRL za guazatin v grenivkah in pomarančah lahko vzbujale skrb za varstvo potrošnikov. Predvsem ni bilo mogoče izključiti akutnega tveganja za potrošnike niti s podrobnejšo oceno tveganja ob upoštevanju faktorja predelave za agrume. Evropska komisija in države članice, ki imajo svoje predstavnike v Stalnem odboru za rastline, živali, hrano in krmo, so menile, da je v zvezi z obvladovanjem tveganja ustrezna odločitev, da se MRL znižajo na raven, ki je za evropske potrošnike dokazano varna.

(4) V skladu s členom 6(2) in (4) Uredbe (ES) št. 396/2005 je bila vložena vloga za guazatin na agrumih. V skladu s členom 8 Uredbe (ES) št. 396/2005 je zadevna država članica to vlogo ocenila in Komisiji predložila poročilo o oceni. Agencija je preučila vlogo in poročilo o oceni, zlasti glede tveganj za potrošnike in po potrebi za živali, ter predložila obrazloženo mnenje o predlaganih MRL (3). To mnenje je poslala Komisiji in državam članicam ter ga javno objavila. V mnenju je ugotovila, da ne priporoča določitve predlaganih MRL, ker razpoložljivi podatki ne zadostujejo za izključitev tveganja za evropske potrošnike.

(5) Vlagatelj je zahteval upravni pregled obrazloženega mnenja Agencije v skladu s členom 13 Uredbe (ES) št. 396/2005. Na podlagi tega pregleda je bilo ugotovljeno, da v oceni Agencije ni bistvenih pomanjkljivosti ali napak.

(6) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(7) Uredbo (ES) št. 396/2005 bi bilo zato treba ustrezno spremeniti.

(8) Da bi se omogočilo normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili zakonito proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(9) Prehodna ureditev, določena v tej uredbi, bi morala upoštevati pomisleke v zvezi z varstvom potrošnikov in obstoječimi MRL za guazatin v grenivkah in pomarančah.

(10) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(11) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Prilogi III in V k Uredbi (ES) št. 396/2005 se spremenita v skladu s Prilogo k tej uredbi.

Člen 2

Glede guazatina se različica Uredbe (ES) št. 396/2005 pred spremembami s to uredbo še naprej uporablja za vse proizvode, ki so bili zakonito proizvedeni pred 13. majem 2016, razen za grenivke in pomaranče.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja pa se od 13. maja 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 21. oktobra 2015 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Reasoned opinion on the review of the existing maximum residue levels (MRLs) for guazatine according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za guazatin v skladu s členom 12 Uredbe (ES) št. 396/2005). EFSA Journal 2013;11(5):3239. [20 str.].

(3) Evropska agencija za varnost hrane; Reasoned opinion on the modification of the existing MRL for guazatine in citrus fruits (Obrazloženo mnenje o spremembi obstoječih MRL za guazatin v agrumih). EFSA Journal 2014;12(8):3818. [29 str.].